ระเบียบกรมการขนส่งทางบก ว่าด้วยการออกหนังสือรับรองการตรวจสภาพรถ เพื่อการใช้รถนอกราชอาณาจักร พ.ศ. 2545

ระเบียบกรมการขนส่งทางบก

ระเบียบกรมการขนส่งทางบก
ว่าด้วยการออกหนังสือรับรองการตรวจสภาพรถ
เพื่อการใช้รถนอกราชอาณาจักร
พ.ศ. ๒๕๔๕

โดยที่ประเทศไทยได้ทำความตกลงกับประเทศอื่น
ยอมรับหนังสือรับรองการตรวจสภาพรถซึ่งกันและกัน
เป็นผลให้รถที่จดทะเบียนในประเทศไทย และนำออกไปใช้นอกราชอาณาจักรอาจไม่ต้องรับการตรวจสภาพรถในดินแดนประเทศนั้น
หากแสดงหนังสือรับรองการตรวจสภาพรถของแต่ละประเทศ ที่ได้ตกลงกัน  ดังนั้น
เพื่อเป็นการอำนวยความสะดวกแก่ผู้ประกอบการขนส่งหรือเจ้าของรถที่จดทะเบียนในประเทศไทยในการนำรถออกไปใช้นอกราชอาณาจักร
เป็นไปตามหลักการแห่งความตกลง
และให้การปฏิบัติเกี่ยวกับเรื่องนี้เป็นไปในแนวทางเดียวกัน
กรมการขนส่งทางบกจึงวางระเบียบไว้ ดังต่อไปนี้

ข้อ
๑  ระเบียบนี้เรียกว่า ระเบียบกรมการขนส่งทางบก
ว่าด้วยการออกหนังสือรับรองการตรวจสภาพรถเพื่อการใช้รถนอกราชอาณาจักร พ.ศ. ๒๕๔๕

ข้อ
๒[๑]  ระเบียบนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ข้อ
๓  ให้รองอธิบดี (ฝ่ายปฏิบัติการ)
กรมการขนส่งทางบก รักษาการตามระเบียบนี้

ข้อ
๔  ในระเบียบนี้
(๑)
รถ หมายความว่า รถที่จดทะเบียนตามพระราชบัญญัติการขนส่งทางบก พ.ศ. ๒๕๒๒
หรือตามพระราชบัญญัติรถยนต์ พ.ศ. ๒๕๒๒ แล้วแต่กรณี
ที่ใช้เพื่อการขนส่งผู้โดยสารหรือสินค้า
(๒)
นายทะเบียน
 หมายความว่า นายทะเบียนตามพระราชบัญญัติการขนส่งทางบก พ.ศ. ๒๕๒๒
หรือนายทะเบียนตามพระราชบัญญัติรถยนต์ พ.ศ. ๒๕๒๒ แล้วแต่กรณี

ข้อ
๕ 
ผู้ประสงค์จะขอหนังสือรับรองการตรวจสภาพรถเพื่อการใช้รถนอกราชอาณาจักรให้ยื่นคำขอ
ณ สถานที่ ดังนี้
(๑)
สำนักมาตรฐานงานทะเบียนและภาษีรถ สำนักงานขนส่งเขตพื้นที่ สำนักงานขนส่งจังหวัด
หรือสำนักงานขนส่งจังหวัดสาขา
ที่รถนั้นดำเนินการทางทะเบียนอยู่ในเขตพื้นที่ความรับผิดชอบ แล้วแต่กรณี
(๒)
สำนักงานขนส่งจังหวัด หรือสำนักงานขนส่งจังหวัดสาขา
ที่มีเขตพื้นที่ความรับผิดชอบติดกับต่างประเทศ

ข้อ
๖  การยื่นคำขอตามข้อ ๕
ให้ใช้แบบคำขออื่น ๆ พร้อมด้วยหลักฐานประกอบคำขอ ดังนี้
(๑)
สำเนาหรือภาพถ่ายหนังสือแสดงการจดทะเบียนรถ หรือใบคู่มือจดทะเบียนรถ แล้วแต่กรณี
(๒)
สำเนาหรือภาพถ่ายใบอนุญาตประกอบการขนส่งระหว่างประเทศ (ถ้ามี)
(๓)
สำเนาหรือภาพถ่ายบัตรประจำตัวประชาชน
หรือบัตรอื่นที่ใช้แสดงแทนบัตรประจำตัวประชาชน
หรือสำเนาหรือภาพถ่ายหนังสือรับรองการจดทะเบียนนิติบุคคล (กรณีเป็นนิติบุคคล)
(๔)
หนังสือมอบอำนาจ (กรณีมิได้มาดำเนินการด้วยตนเอง)

ข้อ
๗  เมื่อได้รับคำขอตามข้อ ๖
ให้นายทะเบียนดำเนินการ ดังนี้
(๑)
กรณีคำขอตามข้อ ๕ (๑)
ให้จัดทำหนังสือรับรองการตรวจสภาพรถตามผลการตรวจสภาพประจำปีของรถนั้นให้โดยไม่ชักช้า
(๒)
กรณีคำขอตามข้อ ๕ (๒)
ให้ดำเนินการตรวจสภาพรถเพื่อจัดทำหนังสือรับรองการตรวจสภาพรถตามระเบียบนี้
โดยให้ถือปฏิบัติตามหลักเกณฑ์และวิธีการเกี่ยวกับการตรวจสภาพรถที่กรมการขนส่งทางบกกำหนด
สำหรับการดำเนินการทางทะเบียนและภาษีรถที่ใช้ภายในประเทศ
เมื่อรถผ่านการตรวจสภาพแล้ว
ให้พนักงานตรวจสภาพบันทึกรายงานต่อนายทะเบียนหรือผู้ซึ่งนายทะเบียนมอบหมาย
เพื่อออกหนังสือรับรองการตรวจสภาพรถให้ผู้ยื่นคำขอโดยไม่ชักช้า

ข้อ
๘  หนังสือรับรองการตรวจสภาพรถ
ให้มีลักษณะ รูปแบบ และข้อความตามตัวอย่างที่แนบท้ายระเบียบนี้
และให้ใช้ได้ไม่เกินวันสิ้นอายุภาษีประจำปีของรถนั้น

ประกาศ
ณ วันที่ ๒๓ ธันวาคม พ.ศ. ๒๕๔๕
ปิยะพันธ์  จัมปาสุต
อธิบดีกรมการขนส่งทางบก

[เอกสารแนบท้าย]

๑.
หนังสือรับรองการตรวจสภาพรถ

(ดูข้อมูลจากภาพกฎหมาย)

ประภาศรี/พิมพ์
๗ พฤศจิกายน ๒๕๕๐

หทัยภัทร/ตรวจ
๘ พฤศจิกายน ๒๕๕๐

โชติกานต์/ปรับปรุง
๘ ตุลาคม ๒๕๕๘

[๑] ราชกิจจานุเบกษา
เล่ม ๑๒๐/ตอนพิเศษ ๑๕ ง/หน้า ๒๘/๖ กุมภาพันธ์ ๒๕๔๖